‘CPNRF’เจ๋ง ปิ่นเกล้าหนุนปันผล9.2%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กองอสังหาฯ CPNRF เก่งปันผลเพิ่ม 6.5% หลังลงทุนเพิ่มในศูนย์การค้าเซ็นทรัล พลาซา ปิ่นเกล้า หนุนทั้งปีจ่าย 9.20%
นางโชติกา สวนานนท์ กรรมการ ผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้จัดการกองทุนรวมสิทธิการเช่าอสังหาริมทรัพย์ CPN รีเทลโกรท หรือ CPNRF เปิดเผยว่า ผลดำเนินงานของกองทุนหลังจากเพิ่มทุนเพื่อลงทุนเพิ่มในศูนย์การค้าเซ็นทรัล พลาซา ปิ่นเกล้า และอาคารสำนักงานเมื่อเดือนพ.ย. 2552 ถือว่าอยู่ในระดับที่ดี สามารถจ่ายเงินปันผลในอัตราหน่วยละ 0.1622 บาท จากการดำเนินงานระหว่างวันที่ 1 พ.ย.ธ.ค. 2552 
นอกจากนี้ ยังจ่ายเงินปันผลต่อเดือนเพิ่มขึ้นจาก 7.6 สตางค์ เป็น 8.1 สตางค์ต่อเดือน หรือเพิ่มขึ้น 6.5% ส่งผลให้ในปี 2552 กองทุนจ่ายเงินปันผลทั้งสิ้น 0.92 บาทต่อหน่วย หรือคิดเป็น 9.20% ของราคาพาร์ 10 บาท 
สำหรับกองทุนกำหนดวันปิดสมุดทะเบียนเพื่อสิทธิในการรับเงินปันผลในวันที่ 5 มี.ค.นี้ และจ่ายเงินปันผลในวันที่ 15 มี.ค. 2553 ซึ่งเมื่อรวมกับเงินปันผลที่จ่ายให้กับผู้ถือหน่วยไปแล้วในช่วง 4 ปีที่ผ่านมา ทำให้กองทุนจ่ายเงินปันผลรวม 17 ครั้ง เป็นเงิน 3.6867 บาทต่อหน่วย
ด้านผลดำเนินงานของ CPNRF ในปี 2552 มีรายได้จากการลงทุนสุทธิ 1,150.7 ล้านบาท เพิ่มขึ้น 18.4% จากปี 2551 ที่มีรายได้จากการลงทุนสุทธิ 971.6 ล้านบาท โดยมีสินทรัพย์ประกอบด้วย ศูนย์การค้าเซ็นทรัลพลาซา พระราม 2 คือ การเช่าช่วงที่ดินที่เป็นที่ตั้งของศูนย์การค้า และสิทธิการเช่าอาคารศูนย์การค้า บางส่วนพร้อมอาคารจอดรถ รวมทั้งงานระบบและสิ่งอำนวยความสะดวกต่างๆที่เกี่ยวเนื่องกับศูนย์การค้าดังกล่าว ระยะเวลา 15 ปี 8 เดือน ศูนย์การค้าเซ็นทรัลพลาซารัชดา พระราม 3 คือสิทธิการเช่าที่ดินและอาคารศูนย์การค้า และพื้นที่จอดรถภายในอาคาร ระยะเวลา 85 ปี 8 เดือน(รวมสิทธิการต่อสัญญาเช่าได้อีก 2 คราว คราวละ 30 ปี) ตลอดจนศูนย์การค้าเซ็นทรัลพลาซา ปิ่นเกล้า เป็นการเช่าช่วงที่ดินที่เป็นที่ตั้งของศูนย์การค้า สิทธิการเช่าอาคารศูนย์การค้าบางส่วน สิทธิการเช่าอาคารสำนักงานเซ็นทรัลทาวเวอร์ A และทาวเวอร์ Bพร้อมพื้นที่อาคารจอดรถรวมทั้งงานระบบ และสิ่งอำนวยความสะดวกต่างๆที่เกี่ยวเนื่องกับศูนย์การค้าดังกล่าว รวมระยะเวลาประมาณ 15 ปี
ทั้งนี้ กองทุน CPNRF เป็นกองทุนรวมอสังหาริมทรัพย์ที่มีขนาดใหญ่สุดในประเทศมูลค่า 16,569 ล้านบาท ณ สิ้นปี 2552